U19 dreingir: Vunnu 5. plássið eftir sigur á Íslandi 29. oktober 2017 U19 dreingirnir vunnu í dag 5. plássið í evropeisku flogbóltskappingin í Onglandi, sum teir hava verið við í síðani hósdagin. Dysturin í dag um 5. plássið var ímóti Íslandi, og dreingirnir megnaðu at vinna dystin 3-1. Føroyar vunnu fyrsta settið 25-20, men taptu so tað næsta 20-25. Men so kom vend í aftur, og Føroyar vunnu triðja settið 25-21, eins og teir smurdu Ísland av 25-14 í 4. og seinasta settinum 25-14. Meginparturin at liðnum hevur eisini møguleika at spæla við komandi ár, so hetta eitt ungt lið, sum hevur verið við í kappingini, og tí verður vónað, at liðið fær betri úrslit komandi ár. Nr. 3 í kappingini gjørdist Ongland, sum vann 3-0 á Noregi. Dystin um gullið vann Svøríki 3-2 á Danmark, eftir at Danmark hevði vunnið fyrstu tvey settini. Finala: Svøríki-Danmark 3-2 (21-25, 21-25, 25-23, 25-22, 15-12). Føroysku U19 dreingirnir verða aftur í Føroyum í annaðkvøld við Atlantic Airways. Leikararnir í dystinum í dag vóru: Niels Niclasen, Fleyr Ingolvur Eyðunsson Olsen, ÍF Hjørtur Sólstein, ÍF Ragnar Weihe, SÍ Hjørtur Joensen, SÍ Jón Weihe Simonsen, SÍ Oddur í Haraldstovu Petersen, SÍ Dávið Hentze, Mjølnir Hákun Weihe Heinason, Fleyr Jónfinnur Jógvansson Hansen, Fleyr Julian Vest Niclasen, SÍ